
PARLAMENTUL  ROMÂNIEI

 CAMERA DEPUTAŢILOR                                                  
	          COMISIA JURIDICĂ,

   DE DISCIPLINĂ ŞI IMUNITĂŢI
	
	            Bucureşti, 20 septembrie 2022
            Nr.4c-13/676/2022
            PLx 449/2022


A V I Z 
asupra

proiectu de Lege pentru ratificarea Acordului între România şi Republica Chile în domeniul securităţii sociale, semnat la Santiago, Chile, la 26 februarie 2021
În conformitate cu prevederile art.95 din Regulamentul Camerei Deputaţilor, Comisia juridică, de disciplină şi imunităţi a fost sesizată spre avizare, cu proiectul de Lege pentru ratificarea Acordului între România şi Republica Chile în domeniul securităţii sociale, semnat la Santiago, Chile, la 26 februarie 2021, trimis cu adresa nr. PLx 449 din 1 septembrie 2022, înregistrat la Comisia juridică, de disciplină şi imunităţi sub nr.4c-13/676 din 5 septembrie 2022.
Potrivit prevederilor art. 75 alin. (1) din Constituția României, republicată, și ale art.91 alin.(8) pct.1 din Regulamentul Camerei Deputaților, Camera Deputaților este primă Cameră sesizată.
Proiectul de lege are ca obiect de reglementare ratificarea Acordului între România şi Republica Chile în domeniul securităţii sociale, semnat la Santiago, Chile, la 26 februarie 2021. Acordul conţine dispoziţii privind principiul egalităţii de tratament între persoanele care sunt sau au fost supuse legislaţiei unuia dintre state şi care au domiciliul pe teritoriul celuilalt stat şi cetăţenii acestui stat. Totodată, Acordul prevede exportul prestaţiilor, cu excepţia prestaţiilor speciale necontributive în bani pentru România. Sunt incluse prevederi referitoare la stabilirea legislaţiei aplicabile de securitate socială, respectiv regulile generale conform cărora persoanele care îşi desfăşoară activitatea ca angajat sau lucrător independent pe teritoriul unuia dintre state sunt supuse numai legislaţiei acelui stat, chiar dacă au domiciliul pe teritoriul celuilalt stat sau dacă angajatorul are domiciliul sau sediu pe teritoriul celuilalt stat. Acordul prevede o serie de reguli speciale pentru anumite categorii de lucrători, respectiv lucrătorii detaşaţi, personalul întreprinderilor de transport internaţional, echipajul navelor, membrii misiunilor diplomatice şi posturilor consulare. În ceea ce priveşte stabilirea pensiilor. Dacă o persoană îndeplineşte condiţiile pentru obţinerea unei prestaţii conform legislaţiei unuia dintre state, fără a ţine cont de perioadele de asigurare realizate conform legislaţiei celuilalt stat, instituţia competentă calculează prestaţiile numai în funcţie de perioadele de asigurare realizate legislaţiei pe care o aplică. Este prevăzut şi principiul totalizării perioadelor de asigurare realizate în ambele state, în măsura în care acestea nu se suprapun, dacă este necesar penru stabilirea dreptului la prestaţii, având în vedere condiţionarea dreptului de realizare a unei perioade de asigurare. Totodată, se reglementează acordarea prestaţiilor de îngrijire a sănătăţii pentru titularii de pensii care au domiciliul pe teritoriul celuilalt stat.
În şedinţa din data de 20 septembrie 2022, potrivit art. 63 din Regulamentul Camerei Deputaţilor, membrii Comisiei juridice, de disciplină şi imunităţi au examinat proiectul de lege supus avizării, expunerea de motive şi au avut în vedere avizul favorabil al Consiliului Legislativ.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, să acorde aviz favorabil proiectului de lege.
În raport de obiectul şi conţinutul reglementării, proiectul de lege face parte din categoria legilor ordinare.
                   PREŞEDINTE                                                         SECRETAR
          Laura Cătălina Vicol Ciorbă                                     Ladányi László-Zsolt

